Illum il-Kummissjoni nediet reviżjoni maġġuri tal-politika kummerċjali tal-UE, fosthom b'konsultazzjoni pubblika li titlob il-kontribut tal-Parlament Ewropew, tal-Istati Membri, tal-partijiet ikkonċernati u tas-soċjetà ċivili. L-għan tal-Kummissjoni huwa li tibni kunsens dwar id-direzzjoni ġdida fit-terminu medju tal-politika kummerċjali tal-UE, tagħti rispons għad-diversi sfidi dinjija ġodda u tqis it-tagħlimiet mill-kriżi tal-coronavirus. Unjoni Ewropea b'saħħitha teħtieġ politika b'saħħitha għall-kummerċ u għall-investiment li tappoġġa l-irkupru ekonomiku, toħloq impjiegi ta' kwalità, tħares lill-kumpaniji Ewropej minn prattiki inġusti kemm fejn ikunu stabbiliti kif ukoll minn pajjiżi oħrajn, u tiżgura l-koerenza mal-prijoritajiet aktar ġenerali fl-oqsma tas-sostenibbiltà, tat-tibdil fil-klima, tal-ekonomija diġitali u tas-sigurtà. Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “Dan l-aħħar pproponejna pjan ta' rkupru maġġuri għall-Ewropa msejjes fuq l-isfruttar tal-potenzjal sħiħ tal-baġit tal-UE biex ngħinu nirranġaw il-ħsara ekonomika u soċjali li ġiet ikkaġunata mill-pandemija tal-Coronavirus, nibdew l-irkupru Ewropew, u nħarsu u noħolqu l-impjiegi. L-Unjoni Ewropea hija s-superpotenza kummerċjali tad-dinja. Il-kummerċ miftuħ u msejjes fuq ir-regoli se jikkontribwixxi b'mod sinifikanti għall-irkupru dinji. Jeħtiġilna niżguraw li l-politika kummerċjali taqdi liċ-ċittadini u lill-kumpaniji tagħna. Illum qed inniedu reviżjoni tal-politika kummerċjali biex naġġustaw l-approċċ tal-UE fil-konfront tal-kummerċ dinji f'dan il-mument kritiku għall-ekonomija tad-dinja.” Phil Hogan, il-Kummissarju għall-Kummerċ, ikkummenta: “Il-pandemija li għaddejjin minnha qiegħda ssawwar mill-ġdid id-dinja li nafu, u l-politika kummerċjali tagħna trid tadatta ruħha bil-ħsieb li tkun aktar effettiva biex tħares l-interessi Ewropej. Għaldaqstant, illum qed nitolbu l-fehmiet taċ-ċittadini u tal-partijiet ikkonċernati tagħna biex jgħinuna niżviluppaw approċċ speċifiku għall-politika kummerċjali tal-UE fid-dinja ta' wara l-coronavirus. Irridu li l-politika tagħna tkompli tibbenefika lin-nies u lill-kumpaniji tagħna, issaħħaħ l-ambizzjonijiet tat-tmexxija globali tagħna f'firxa ta' oqsma filwaqt li tadotta approċċ aktar iebes biex niddefendu lilna nfusna minn kwalunkwe azzjoni ostili u abbużiva. Il-kummerċ irid jibqa' ħieles u ġust, mirfud minn regoli xierqa kemm fl-UE27 kif ukoll madwar id-dinja kollha. Permezz ta' din ir-reviżjoni aħna se nisimgħu lil kull min għandu interess.” Ir-riżultati ta' din il-konsultazzjoni se jiġu inklużi f'komunikazzjoni li se tiġi ppubblikata lejn tmiem is-sena. Ir-reviżjoni finali se tirriżulta minn proċess trasparenti u inklużiv li jinkludi konsultazzjoni pubblika online, diskussjonijiet mal-Parlament Ewropew u mal-Istati Membri, kif ukoll involviment mar-rappreżentanti rilevanti tal-partijiet ikkonċernati u tas-soċjetà ċivili. Il-konsultazzjoni se tkopri s-suġġetti kollha relatati mal-politika kummerċjali tal-UE, b'enfasi speċjali fuq: Aktar informazzjoni hija disponibbli f'konsultazzjoni li ġiet ippubblikata llum. Il-kummenti bil-miktub jistgħu jitressqu sal-15 ta' Settembru 2020. Aktar informazzjoni Konsultazzjoni dwar ir-Reviżjoni tal-Politika Kummerċjali Il-prijoritajiet tal-Kummissjoni u l-ittra ta' missjoni tal-President Von der Leyen lill-Kummissarju Nnominat għall-Kummerċ Phil Hogan Il-programm ta' ħidma tal-Kummissjoni Il-Pjan ta' Rkupru tal-UE